Aturan Laho Mamangke—Peringatan Hukum | JW.ORG\nJAHA DIBAGASAN HATA Adhola Afrikans Ahanta Aja Albania Amhara Arab Arab (Lebanon) Arabic (Jordan) Arabic (Syria) Armenia Armenia (Barat) Attié Aukan Aymara Azerbaijani Azerbaijani (Sirilik) Bahasa Isyarat Etiopia Bahasa Isyarat Nepali Bahasa Isyarat Quebec Bahasa Isyarat Thai Bahasa Isyarat Uruguay Bahasa Isyarat Venezuela Bambara Baoule Bariba Bashkir Basque Bassa (Kamerun) Bassa (Liberia) Batak (Toba) Bengali Betsimisaraka (Selatan) Betsimisaraka(Utara) Bidayuh (Bukar) Bikol Bislama Blackfoot Bolanda Bomu Bosnia Bulgar Cebuano Changana (Zimbabwe) Cheska Chichewa Chin (Falam) Chin (Hakha) Chitonga (Zimbabwe) Chitumbuka Chiyao Chokwe Cina Mandarin (Disederhanakan) Cina Mandarin (Tradisional) Cinamwanga Citonga (Malawi) Dagaare Dangme Dansk Dari Douala Drehu Dusun Esan Esti Ewe Fante Faroese Farsi Fataluku Fiji Fon Frafra Frisia Fulfulde (Kamerun) Ga Gaelik Skotlandia Galicia Garifuna Georgia Greenland Guarani Guerze Gun Guéré Hata ni na Ngungu di Albania Hata ni na Ngungu di Argentina Hata ni na Ngungu di Australia Hata ni na Ngungu di Cile Hata ni na Ngungu di Inggris Hata ni na ngungu di Bolanda Hata ni na ngungu di Irlandia Hata ni na ngungu di Italia Hata ni na ngungu di Japang Hata ni na ngungu di Kroat Hata ni na ngungu di Latvi Hata ni na ngungu di Malasia Hata ni na ngungu di Prancis Hata ni na ngungu di esti Hata ni na ngungu di suomi Haya Heber Hiligaynon Hindi Hmong (White) Iban Ibinda Igbo Iloko Indonesia Inggris Irlandia Islan Isoko Italia Japang Jawa Jerman Jerman Pennsylvania Jerman Rendah Jula Kabiye Kachin Kadazan Kalanga (Zimbabwe) Karen (S'gaw) Katalan Kazak Khmer Kikaonde Kikongo Kikuyu Kimbundu Kinyarwanda Kirghiz Kisi Kongo Konkani (Devanagari) Konkani (Romawi) Korea Kpelle Kreol Guinea Bissau Kreol Haiti Kreol Mauritius Kreol Seychelles Krio Kroat Kurdi Kurmanji (Sirilik) Kurdis Kurmanji (Kaukasus) Kwanyama Latgalian Latvi Lingala Lituavi Logo Loma Luganda Madura Magyar Mahorian (Romawi) Maithili Makasae Makedonia Malagasi Malayalam Mam Mambae (Ermera) Mandingo Mandjak Mangbetu Maninkakan (Timur) Mano Mapudungun Marati Mazahua Melayu Mende Meru Mingrelian Mixtec (Huajuapan) Mizo Mongol Moore Myanmar Nahuatl (Huasteca) Nambya Ndebele (Zimbabwe) Ndonga Nepali Newari Ngangela Nias Niue Nivaclé Norsk Nyakyusa-Ngonde Nyaneka Nzema Obolo Oromo Otomi (Rura Mezquital) Pangasinan Papel Papiamento (Aruba) Papiamento (Curaçao) Pehuenche Pemon Piaroa Pijin (Kamerun) Pijin Nigeria Pilagá Polski Pomerania Portugis Portugis (Portugal) Prancis Pular Punjabi Punjabi (Shahmukhi) Quechua (Ayacucho) Quechua (Cuzco) Quechua (Huaylla Wanca) Quichua (Chibuleo) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) RapaNui Rarotongan Romani (Albania) Romani (Argentina) Romani (Slovakia Timur) Rumania Rungus Runyankore Rusia Rutoro Saramaccan Sarnami Sehwi Senoufo (Cebaara) Sepedi Serb Serb (Romawi) Serer Setswana Shona Shuar Shughni Sidama Sindhi Sinhala Slovak Sloven Somali Spanyol Sranantongo Suomi Susa Svan (Atas) Svan (Rendah) Swahili Swati Swensk Tagalog Tahiti Tajik Tandroy Tankarana Tarascan Tatar Telugu Tetun Dili Thai Ticuna Tigrinya Tiv Toba Tojolabal Tok Pisin Tonga Toupouri Turki Ukraina Umbundu Urdu Urhobo Uzbek Uzbek (Romawi) Valencia Vezo Vietnam Voru Wallis Welsh Wichi Wolof Xhosa Yoruba Yukpa Yunani jiKurdi Kurman\nSitus web on dibahen laho mangurupi hamu asa lam mamboto taringot tu Debata, Bibel, dohot Sitindangi Ni Jahowa. Jaha, tonton, jala download ma dia na dihalomohon hamu. Las do rohanami asa boi na asing mandapot laba sian situs on, alai unang ma buat hamu manang aha pe na adong di situs on laho bahenonmuna muse tu situs manang aplikasi na asing. Boi do disarhon hamu naung pinarsiajaranmuna marhite manjujui na asing, asa diida situs web on songon na disurat di Aturan Laho Mamangke na di toru on.\nAturan dohot Lisensi Laho Mamangke Situs Web On\nBatasan Jaminan dohot Kewajiban\nMolo Ndang Mangihuthon Aturan Laho Mamangke Situs On\nHukum dohot Yurisdiksi\nGanup Aturan Persetujuan\n© 2017 Watch Tower Bible and Tract Society of Pennsylvania, Inc. Hak Cipta digomgomi.\nSitus Web on dibahen jala diatur Watchtower Bible and Tract Society of New York, Inc. (”Watchtower”). Molo ndang dipaboa sumberna, sude hatorangan na di situs on ampuna ni Watch Tower Bible and Tract Society of Pennsylvania (”Watch Tower”).\nAdobe, logo Adobe, Acrobat, dohot logo Acrobat, i ma merek dagang ni Adobe Systems Incorporated. iTunes dohot iPod, i ma merek dagang ni Apple Inc. Microsoft, logo Microsoft, manang angka software na margoar Microsoft, termasuk ma Microsoft Office dohot Microsoft Office 365, i ma merek dagang ni Microsoft Inc. Sude merek dagang dohot merek dagang na asing, ampuna ni angka na manggomgomi.\nAturan on ma na mangurupi hamu mamangke situs web on. Molo dipangke hamu situs on, hamu nunga satolop tu sude aturan laho mamangke situs on, dohot Aturan Laho Mamangke na ditambai di situs on. Molo ndang satolop tu angka aturan on, ndang boi hamu mamangke situs web on.\nAha do na boi diulahon hamu di situs on? Hombar tu na disurat di toru on, boi do hamu:\nManjaha, mandownload, mancetak angka gombar, sijahaon, musik, poto, dohot video na binahen ni Watch Tower sian situs on laho di hamu sandiri jala unang digadis.\nMambagihon link manang bahan elektronik songon publikasi, video, dohot audio na adong di situs on.\nNdang boi hamu:\nPamasukkon gombar, publikasi elektronik, merek dagang, musik, poto, video, manang artikel sian situs web on tu Internet (situs web na asing, situs file-sharing, manang jejaring sosial).\nPabinsarhon muse gombar, publikasi elektronik, merek dagang, musik, poto, video, manang artikel sian situs web on tu Internet (termasuk ma meng-upload pigapiga bahan tu server na naeng dipangke sada software).\nMambahen muse, mambahen lam godang, maniru, mambagibagihon, manang mamangke angka gombar, publikasi elektronik, merek dagang, musik, poto, video, manang artikel sian situs web on laho digadis manang laho mandapot hepeng (nang pe ndang parohon untung).\nMambahen asa boi disarhon tu angka aplikasi perangkat lunak manang aha pe, alat, manang isara naung ditontuhon asa papunguhon, maniru, man-download, meng-ekstrak, harvesting, manang scraping data, HTML, gombar, manang sijahaon sian situs on. (Ndang diorai disarhon, asal ma unang digadis tu aplikasi non komersil na dibahen laho mandownload file elektronik songon EPUB, PDF, MP3, dohot MP4 file sian area umum na adong di situs on).\nPaubahon manang mamangke situs web on marhite metode na so ditontuhon.\nManegai situs on marhite cara manang aha pe na mambahen situs web on gabe maol diakses; manang mamangke cara na ilegal, jahat, parohon jea manang na marhaitan tu ulaon na maralo tu uhum, ilegal, jahat, manang parohon jea.\nMamangke situs on dohot sude na adong di situs on laho mandapot hepeng.\nKonten bagian medis na adong di situs web on holan laho paboahon informasi jala ndang na laho manjujui hamu mamangke pigapiga cara parubatan. Bagian Medis ndang manjujui hamu asa mangihuthon pigapiga dokter, produk, cara, pandapot, manang informasi na asing na dipaboa di Bagian Medis.\nMolo adong sungkunsungkunmuna taringot tu parubatan, lului hamu ma tudutudu sian dokter manang ahli kesehatan na dihalomohon hamu.\nSitus on paboahon informasi na terbaru jala na sintong di Bagian Medis. Alai, ndang adong jaminan taringot tu informasi on. Situs on ndang menjamin angka informasi na adong di Bagian Medis. Situs on ndang martanggung jawab molo adong na sala manang na hurang di Bagian Medis on. Hamu sandiri do na martanggung jawab molo mangihuthon informasi na diparade di Bagian Medis. Situs web on ndang boi dituntut (termasuk ma molo masa kecelakaan manang hamatean, jala molo rugi hamu di bisnismuna) ala mamangke manang ndang tolap mangulahon na adong di Bagian Medis, nang pe tuntutan i adong jaminan, janji, pelanggaran hak, manang uhum aha pe, jala diboto hami adong tuntutan manang kecelakaan i.\nSitus web on dohot sude informasi, konten, material, dohot na asing diparade sian Watchtower. Ndang adong jaminan na dilehon Watchtower.\nNdang boi dijamin Watchtower molo situs on ndang adong virusna manang angka program na boi parohon jea. Watchtower ndang martanggung jawab molo adong kerugian ala mamangke layanan, informasi, konten, material, manang na asing na diparade di situs web on, termasuk ma kerugian na so disengaja manang kerugian alani uhum (termasuk ma molo ndang mandapot laba).\nMolo ndang diihuthon hamu Aturan Laho Mamangke situs on, boi do Watchtower mangalehon sanksi tu hamu, umpamana ndang boi be hamu masuk tu situs web on, jala diblokir ma angka komputer na mamangke alamat IPmuna asa, manghubungi operator internet na dipangke hamu asa ndang boi masuk tu situs web on jala/manang manuntut hamu tu pengadilan.\nBoi do Watchtower merevisi Aturan Laho Mamangke situs on manang andigan pe. Marlangku ma naung direvisi i dos tu tanggal na disurat di dokumen Aturan Laho Mamangke situs on. Jotjot ma ida hamu halaman on asa boi diboto hamu aturan na baru.\nAturan Laho Mamangke situs on diatur jala diantusi hombar tu uhum ni Negara Bagian New York, AS, jala ndang dibahen asa maralo tu angka uhum na asing. Molo diulahon hamu na maralo tu aturan on, boi do diaduhon hami hamu tu pengadilan negara bagian manang federal na adong yurisdiksi di Negara Bagian New York, AS.\nMolo ndang marlangku be pigapiga sian aturan on manang ndang sah di pengadilan, aturan na asing tongtong do marlangku. Molo adong pigapiga sian aturan on na so diulahon Watchtower, i patuduhon ndang marlangku be aturan i manang ndang diulahon be.\nAngka aturan on termasuk ma sude perjanjianmuna tu Watchtower taringot mamangke situs web on, jala on ma na manggantihon sude perjanjian najolo taringot tu mamangke situs web on.


Cerita Batak Lucu Baluhap Tidak Ingin Ketinggalan Kereta Lagi\nPosted 18-10-2015 01:50 » Team Tobatabo\nDinasalahi adong sakkap ni sibaluhap borhat mardalani tu surabaya markereta api sian stasiun senen. nunga dituhor ibana ticket na 3 ari andorang so berangkat pukul 3 bot ni ari. Ala macet ni dalan di cempaka putih, sahat ma sibaluhap di stasiun pukul 3.05, tarlambat do ibana 5 menit, hape nungnga borhat kereta api naeng hundulan nai, jala tarbereng ni sibaluhap dope ihur ni keretapi i mangeol mago sian tikungan ni rel keretapi.\nSambil marungut-ungut dibagas roha na, didok ma songon on :\n"sombong ma keretaapi on, dang mangantusi - 5 menit do iba tarlambat, nungnga tor ditinggalhon".\nDituhor ibana ma muse ticket laho naeng borhat marsogot muse. gabe dibuat ibana ma ticket jam 6 manogot na.\nTep ma muse, manogot ni ari tarlambat do sibaluhap hissa sian podoman na ala tabo ni namarmitu borngin nai di kode ni si par lappet. tong ma tarhipu-hipu ibana, dung sahat ibana di stasiun ni keretapi i, nungnga tartutup sude pittu ni gerbong gabe dang boi be sibaluhap masuk tu keretapi i, jala mangeos do keretapi i maninggalhon sibaluhap alai sai dilumba sibaluhap do kareta i sahat tu ujung ni peron.\n"baiklah, kau sudah dua kali membuatku kessewa sekarang kita lihat apa yg akan terjadi", ninna ibana.\nLaho ma ibana muse to loket panuhoran ticket, dituhor ma ticket tu surabaya jam 3 sore margosot ni ari.\nbaluhap : "saya mau pesan ticket ke surabaya besok jam 3 sore"\npenjual : "abang kemarin sudah beli, kapan balik nya? sudah beli ticket lagi??"\nbaluhap : *dibagas rohana, ngi-ngi mi ma... "sombong2 kali keretapi klean ini, baru cuma 1 menit awak sudah ditinggal, besok mau berangkat" ninna,\npenjual : "oh, jangan terlambat lagi bang... ini ticketnya", ninna siboru nauli *didilat sibaluhap do ijur na apala tung bagas.\nSogot nai, manogot ni ari dope nungnga sahat sibaluhap di stasiun i rap dohot tas "echolack" tas inganan ni baju na.\nSingkat cerita, jam 2.30 nungnga sai ngol-ngolan sibaluhap paima keretapi naeng hundulan na laho tu surabaya, dibagas rohana, "molo ibana tarlambat boi, molo iba tarlambat tor ditinggalhon"\nPukul 2.45 ro ma keretapi i, sai maos diserbeng [dimata babihon] ibana keretapi on, masuk ibana tu keretapi on, haruar muse. diapus ibana keretapi on dohot tangan na, alai dibagas rohana nungnga tung apala marsigorgor dendam na.\nJam 2.55 andorang so borhat keretapi on, adong ma aba2 sian toa ni stasiun paboa naeng borhat ma keretapi on, didapothon sibaluhap ma keretapi on, dihusiphon ibana ma songon on:\n"hei kereta api, kemarin satu - 5 menit aku terlambat sudah kau tinggal, kemrin lagi cuma 1 menit aku terlambat kau tinggalkan pulak, sekarang sudah berjam-jam kau kutunggu, sekarang kau kubalas, sebelum 5 menit kau berangkat, KU TINGGAL KAU".\nNinna ibana mangalakka mulak huhut disappathon ibana ticket na tu keretapi i.\nHumor Batak Terbaru 2015 Baluhap Menipu Tiket Nonton Bioskop\nHumor Batak Terlucu Bahasa Inggeris Makanan Kesukaan\nHumor Batak Terbaru 2015 - Oppung Kojek Naek Beca Doa Bersama\nKisah - Pambahenan Hu Tu Dainang Do On\nKumpulan Humor Batak Telur Ayam\nManakko di Kobun ni sibaluhap


Sada Haburjuon ni Halak Kristen\n”Mangkaholongi . . . Marhitehite Pambahenan dohot Hasintongan”\nNdada Mamboan Dame Hasintongan I Tung Podang do!\nPangkorhon ni Parnidaan ni si Sakaria tu Hita\nLinggoman ni Raja dohot Hureta do Hamu\nKISAH HIDUP Parohon Pasupasu do Mangulahon na Pinangido ni Jahowa\nJoujou Paboahon—Edisi Siparsiajaran | Oktober 2017\nJAHA DIBAGASAN HATA Adhola Aukan Baoule Batak (Karo) Batak (Simalungun) Batak (Toba) Biak Bislama Chin (Hakha) Chokwe Chopi Chuabo Dayak Ngaju Drehu Greenland Hmong (White) Iban Inggris Jawa Kachin Karen (S'gaw) Kazak Khmer Kikongo Kimbundu Kisi Kreol Mauritius Kreol Seychelles Krio Lao Lhukonzo Lomwe Makau Malta Mapudungun Mizo Navajo Ndau Ngangela Nias Niue Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Romani (Junani Selatan) Romani (Makedonia) Romani (Makedonia) Cyrillic Runyankore Rutoro Sangir Saramaccan Sena Sunda Tahiti Tshwa Uighur (Sirilik) Umbundu Urdu Uruund Wallis Wayuunaiki Welsh\nDI SADA huta di Gujarat India, adong ma sada dakdanak, goarna si John. Nunga gabe Sitindangi Ni Jahowa bapakna di ujung ni taon 1950an. Alai molo si John, omakna dohot haha anggina maragama Katolik Rom do. Jala fanatik do nasida. Alani i, sogo do roha ni nasida tu haporseaon ni bapakna.\nSada tingki, disuru bapakna ma ibana manaruhon amplop tu dongan sahuria ni bapakna. Hape di manogot nai, tarseat do tangan ni si John tingki laho mambungka toples na sian timah. Alai nang pe songon i ditaruhon ibana do amplop i. Diingkat ibana ma tanganna na tarseat i.\nAlai ndang jumpang ni si John dongan ni bapakna i. Gabe tu tungganeboruna ma dilehon amplop i. Sitindangi Ni Jahowa do tungganeboruna i. Diida ibana ma na tarseat tangan ni si John. Diubati donganta i ma tangan ni si John. Dibuat ma inganan ni ubatna. Dipaias ma lungkana i, jala dibahen ma perban. Dibahen ibana do muse tes tu si John. Jala lambok do ibana mangkatahata i taringot Bibel tu si John.\nAlani haburjuonna gabe lomo roha ni si John mangida Sitindangi. Disungkun ibana ma dua sungkunsungkun taringot imbar ni Sitindangi Ni Jahowa dohot gareja Katolik. Disungkun ibana ma, Jesus do Debata manang na ndang, na ingkon tu si Maria do halak Kristen martangiang manang na ndang. Nunga diboto donganta on bahasa Gujarati, jadi boi ma dialusi ibana sungkunsungkun ni si John. Dipatudu ma alus na sian Bibel jala dilehon ma buku ”This Good News of the Kingdom.”\nTingki di jaha si John buku i. Pos ma rohana on do hasintongan. Disungkun ibana ma muse dua sungkunsungkun i tu panditana. Alai muruk situtu do pandita i. Disampathon ma Bibel tu si John. Jala didok ma, ”Nunga sibolison ho! Patudu ma jo, dia do hata ni Bibel na mandok na so Debata Jesus i. Jala dia do na mandok na so pola tasomba si Maria. Patudu ma!” Songgot ma roha ni si John mangida pandita i. Jala didok ma, na so olo be ibana laho tu gareja Katolik. Jala ndang hea be ibana laho tusi!\nMarsiajar Bibel ma si John jala gabe Sitindangi Ni Jahowa. Suang songon i keluargana na asing. Nunga 60 taon naung tarseat tangan ni si John alai tongtong do diingot ibana haburjuon ni donganta i. jala on ma na mangonjar rohana laho mangalehon ngoluna tu Jahowa.—2 Kor. 6:4, 6.\nJOUJOU PABOAHON—EDISI SIPARSIAJARAN Oktober 2017


Manontuhon Hadiah na Dumenggan\nSIULASON NI MAJALAH ON | HADIAH NA UMMARGA\nTontu ndang mura manontuhon hadiah na pas tu sasahalak. Nang pe songon i, arga do sada hadiah molo hombar tu na hinirim ni na manjalo. Alai, ndang sai dos hadiah na hinirim ni ganup halak.\nUmpamana, molo dilehon perangkat elektronik na terbaru tu sahalak na poso, tontu arga do i di ibana. Alai molo di halak naung matua, ra arta tadingtadingan sian keluarga do na arga di nasida. Di pigapiga hasomalan, hepeng do silehonlehon na arga, ala boi dipangke manuhor manang aha pe.\nNang pe maol mangulahon on, alai godang do na marsitutu manontuhon hadiah na dumenggan tu na hinaholongan ni nasida. Ala ndang mura manontuhon hadiah sisongon i, saonari taulas ma opat hatorangan na boi mambahen las roha ni na manjalo.\nNa hinirim ni na manjalo. Sahalak baoa di Belfast, Irlandia Utara, mandok, hadiah na dumenggan do sepeda na jinalona tingki marumur 10 manang 11 taon. Boasa? Didok ibana, ”Ala i do na huhalomohon.” Sian on taboto, na hinirim ni sasahalak do na manontuhon sadia balga las ni rohana tingki manjalo hadiah. Alani i, pingkirhon ma tu ise do hadiah i lehononmuna jala aha na hinirim ni rohana. Umpamana, di angka ompungompung, arga do di nasida molo boi raphon keluarga. Hirim do rohanasida asa jotjot mangida anak dohot pahompuna. Molo tatogihon nasida mardalani, ra on do na gabe hadiah na arga di nasida.\nTingki mangkatahatai dohot sasahalak, denggan ma tangihon asa boi taboto na hinirim ni rohana. Didok di Bibel, hita ingkon ’girgir mananginangi, bangkol mangkatai’. (Jakobus 1:19) Tingki mangkatahatai dohot dongan manang keluarga, denggan ma tangihon aha do hirahira na dihalomohon dohot na so dihalomohon rohanasida. Botoonmu ma hadiah aha do na boi palashon roha ni nasida.\nNa dihaporluhon na manjalo. Ndang soal arga manang na ndang, las do roha ni na manjalo molo hadiah i hombar tu na dihaporluhon nasida. Alai, songon dia do carana asa taboto na dihaporluhon sasahalak?\nRa, boi do sungkunonmu tu sasahalak i taringot aha na dihaporluhon manang na dihalomohon rohana. Alai, sipata molo songon i dibahen, olo do gabe hurang las ni roha ni na mangalehon. Alana, umlomo do roha ni nasida mangalehon hadiah, di na so panagaman ni na manjalo. Adong do sasahalak na jotjot paboahon taringot na dihalomohon dohot na so dihalomohon rohana. Alai, ndang olo paboahon na dihaporluhon ibana.\nAlani i, parrohahon jala bahen ma catatan taringot situasi ni sasahalak. Poso dope ibana manang nunga matua? Naung marhasohotan manang ndang? Naung marsirang manang naung mabalu? Adong do karejona manang ndang? Pingkirhon ma hadiah na dihaporluhon sasahalak.\nAsa boi taantusi na porlu di halak na laho talehon i, denggan do molo tasungkun sasahalak na hea mangadopi situasi sisongon i. Ra, boi do urupanna hamu mamboto hatorangan na so diboto godang halak. Ala adong pangurupion sisongon i, gabe boi ma hamu mangalehon hadiah na dihaporluhon sasahalak, na so hea dipingkirhon halak na asing.\nTingki na pas. Bibel mandok, ”Hata sisandok pe di tingki halehetanna, mansai denggan do.” (Poda 15:23) On patuduhon las do roha ni na mambege molo tadok hata di tingki na pas. Dos songon i ma, molo talehon hadiah di tingki na pas manang di situasi na pas, las ma roha ni na manjalo.\nPigapiga halak mandok, denggan do molo taboto angka situasi na ringkot na laho masa. Somalna, jotjot do angka halak mangalehon hadiah tingki donganna marhasohotan, tingki adong na laho tamat singkola, manang tingki adong sada keluarga na laho tubuan anak. Molo taboto angka situasi sisongon on, boi ma tatontuhon hadiah na dumenggan di ganup situasi. *\nSasintongna, ndang holan di tingki naung ditontuhon boi hamu mangalehon hadiah. Di tingki sadihari pe, boi do tahilala las ni roha ala mangalehon. Alai, adong do na ingkon taingot. Umpamana, molo adong sahalak baoa mangalehon hadiah tu sahalak borua, boi do gabe ro tu roha ni borua i na lomo roha ni baoa i tu ibana. Jala boi mambahen gabe sala mangantusi borua i. Situasi on patuduhon, adong sada nai na porlu tapingkirhon, i ma na tinuju ni na mangalehon.\nNa tinuju ni na mangalehon. Songon situasi na dipaboa nangkin, denggan do molo tapingkirhon songon dia pangkilalaan ni na manjalo hadiah i. Asing ni i, na mangalehon ingkon mamingkirhon aha do sasintongna na tinujuna. Pigapiga halak mangalehon hadiah di tingki ari raya asa sangap idaon ni halak. Na asing mangkalomohon asa adong balos ni hadiahna i.\nIngkon denggan do na tinujumuna tingki laho mangalehon hadiah. Didok di Bibel, ”Di bagasan haholongon ma tulus sasudena di hamu!” (1 Korint 16:14) Las do rohanta dohot na manjalo hadiah i molo sian holong ni roha mangulahon i. Molo sian ias ni roha do hamu mangalehon, on mambahen las roha ni Debata. Dipuji si Paulus do halak Kristen di Korint ala las roha ni nasida mangalehon hadiah jala mangurupi halak Kristen di Judea. Didok si Paulus tu nasida, ”Dihaholongi Debata do na las roha mangalehon!”—2 Korint 9:7.\nMolo taparrohahon pigapiga hatorangan naung taulas nangkin, on mangurupi hamu manontuhon hadiah na palashon roha ni na asing. Sasintongna, diulahon Debata do cara on tingki mangalehon hadiah na ummarga tu hita. Di artikel na mangihut, taulas ma aha do hadiah na dilehon Debata tu hita.\n^ par. 13 Godang do halak na mangalehon hadiah tingki acara ulang tahun dohot tingki ari raya. Alai somalna, angka ulaon sisongon i maralo tu ajaran ni Bibel. Ida ma artikel ”Sungkunsungkun sian na Manjaha—Ingkon Marnatal do Halak Kristen?” di majalah on.


Raja hata marpesawat – Amani Partogi\n← Ai Ise do Manompa Ho?\nMangoloi Jahowa →\nRaja hata marpesawat\nPosted on 24 Agustus, 2010 by Hendry Lumban Gaol\nsuhutan: Amang Humala Simanjuntak / hendry lbn gaol\nJabbar naso boi mago sian halak batak ima Jabbar hata. Di sude ulaon, jabbar sisada-sada on ikkon ganup do dapotan. Ulaon na metmet nang ulaon na bolon. Olo do gabe tu roha, manang hata na so tabo begeon molo apala dang dilehon donganna makkatai. Nata pe rupani godangan manjua lao pasahathon hata. “Sitombol ma” ninna mangalusi jou-jou i. Jala rumikkot do jabbar hata on sian jabbar beguaha pe taho. Anggo jabbar juhut do dang hea di igil deba, alai anggo jabbar hata do, sai songon na hurang do molo apala dang pinasahat tu dongan pakkataion i.\nGabup ma nian, akka na marhadohoan boi pasahathon aha na dibagas rohana. Ris sasahalak.\nIse na so mananda OppuJatikkos. Sahalak raja parhata sian hitaan. Molo adong ulaon di hutana, ba, sai ibana do ditugan akka donganna na gabe raja hata sian dongan sahuta. Lumobi ma molo dongan tubuna marulaon, ibana ma parsinabul. Denggan ulaon i, saguru tu raja Parsinabul ma. Nian martalenta do na makkatai di adat on. Dang haru sude boi pajojorhon hata adat. Ninna dongan, nga diboan tubu do bakat na makkatai on.\nDinasahali, ditahi OppuJamordong ma naeng mangebati pinomparna tu Jarkarta. Mardomu muse ala naeng pangolihon anak amaniJaholong, apala tinodohonna. Tottu, molo di halak batak, gabe Pamarai ma ibana di ulaon i. Nian di Jakarta do amanJatikkos, alai mangolu dope ibana, ikkon ibana do manjalo i, ido satohona.\n“Ikkon bapa do dah, balissan hipas dope ho” ninna amanJatikkos. Hatiha dijua didok oppuJatikkos “Ho ma patupahon i amang, nga matua iba, homa gattikku, denggan ma baen hamu ulaon i, sada rohamuna dohot amangudam” ninna manjua. Jala adong do lapatanna ni panjuaonna i, asa marsiajar amanJatikkos di habatahon.\nDipangido OppuJatikkos do asa huddul dikkan tonga-tonga ibana. Ninna, songon na adong biarna molo dilabbung kassa/jeddela. Mekkel suping anakboru partikket i mambege pangidoan i. “Parjantung aku ito, dan mirdong kepalaku kalau melihat ke bawah nanti, maccam manalah itu, jadi sebelah dalam sedikitlah bikin tempat dudukku” ninna ibana.\nSahali on dope OppuJatikkos mar kapal habang. Ai piga taon na salpu hatiha tu Jakarta ibana, olat ni mar Sampagul manang Medan Jaya do. Alai anggo saulak on, ala mardomu ikkon hatob ibana sahat di Jakarta, ditongos amanJatikkos ma ongkosna.\n“Marpesawat ma ho Bapa, paloja hu ho sian bus” ninna amanJatikkos\n“Parjantung au amang, boha baenon” holsoan\n“Buat hundulanmu di tonga-tonga asa unang di ida ho tu duru, jala dang pola boha i” ninna mangalusi. Ima dalanna asa gabe marpesawat ibana.\nDung huddul sude panuppang i, mardalan ma itoan na uli rupa i tu tonga-tonga. Pasumatton pamakke ni ugasan manang alat septi molo di bagasan pesawat iba. Tottu sahali, tung manginongi do dirohani OppuJatikkos naniulahon ni itoan na uli i. Dang hea dibereng ibana namasai. Alai di pasip huhut di parrohahon. Sasahali dijaha harotas na di tanganna.\nAnggo soara attong sian jolo do, alai dipasuman itoan ima boha pamakkeni akka ugasan ondeng. “Bah, tutu ningon, anggo si ALS datung adong songonon” ninna dibagas rohana.\n“Selamat datang kami ucapkan pada semua penumpang, penerbangan kali ini di pimpin oleh Kapten Jabonggal,..” ninna hatorangan sian jolo. “Bah, si Jabonggal supirna” ninna OppuJatikkos di bagas rohana huhut di dilo tu jolo naeng marnida supir ni pesawat on.\n“Penerbangan ini menempuh waktu dua setengah jam dengan jarak limaribu kilo meter dan ketinggian tiga ribu kaki, selamat menikmati, semoga perjalanan kita tiba dan sampai di Bandara Cengkareng Jakarta, tepat pukul lima sore. Selamat menikmati perjalanan” ninna suara on muse. Huhut naeng huddul itoan i.\nDi bereng OppuJatikkos tu na humaliang na. “Bah, dia do muse, dang adong nanggo hata mauliate mangalusi?” ninna ibana. Ujungna, tor hehe ibana sian hundulanna, maradalan tu tonga-tonga.\n“Kami para penumpang mengucapkan terima kasih banyak atas penjelasannya, seperti katanya tadi, semoga perjalanan kita selamat-selamat sampai tujuan. Dan hanya ucapan terimakasih lah yang bisa saya sampaikan kepada bapak supir, semoga Bapak supir diberikan pengetahuan dari Yang Maha Kuasa dalam menjalankan tugasnya membawa pesawat ini, sehingga kita selamat sampai ke Jakarta. Demikian juga kepada ibu yang telah memberikan penjelasan, bagaimana cara pemakaian peralatan ini. Seperti pepatah orang batak, Bagot na marhalto yang tumbuh di robean, Horas lah Bapak Supir dan ibu tadi, demikanlah kami para penumpang. Sekian dan kata saya ini kata tambahan,–hatakki, hata tambaan–” ninna ibana, diranap tu na humaliang.\nMekkel suping jolma i sude, eh tahe, Oppu Jatikkos Raja Hata…nga saut be.\nOne thought on “Raja hata marpesawat”\n14 Mei, 2012 pukul 10:41 pm\t Balas\nmantaps, alai satadokkan mahita ate oppung


JOHANNES 20:19-31 - Official Site Of Huria Kristen Indonesia\n“Saluhut Namarhosa Ingkon Mamuji Debata”\nDungkon mate Jesus, parngoluon ni angka sisean i gabe sai songon anak ni manuk na siok-siok na hamagoan indung. Ndang diboto nasida laho tudia jala naeng mangulahon manang aha. Mabiar do tong nasida patudu bohi tu tonga-tonga ni natorop i. Biar rohanasida sotung do ditangkup jala laos dipusa dohot nasida. Ala ni i marpungu ma angka sisean i di sada inganan jala disordak ma nang angka pintu asa unang adong na boi masuk tu bagas i. Di na pungu i nasida, sungkun-sungkun be do di rohana, toho do nuaeng nunga hehe Jesus i.? Ai nunga tangkas diida angka boru-borui nang deba sian sisean i na so di udean i be bangke ni Jesus i. nang pe nunga di hatahon si Maria naung hehe Jesus i jala naung pajumpang ibana dohot Jesus, alai tung so porsea dope nasida, ala adong do songon tradisi di halak Jahudi, ianggo boru-boru do manghatahon, ndang boi dope diparhatutu nasida hasintongan ni i. Alai di turpuk on, nalnal ma diida simalolong ni nasida, nunga ditaluhon Jesus be hamatean i, jala tangkas ma diparhatutu nasida, ia molo Jesus i, toho ma Ibana Mesias jala Anak ni Debata.\nNunga Talu Hamatean Dibaen Tuhan Jesus I (ay. 19 – 20)\nNunga dibege angka sisean i nian barita naung hehe Jesus sian hamatean jala deba sian nasida nunga mangida naung kosong tanoman i. Nunga dihatahon si Maria nian naung pajumpang ibana dohot Tuhan i laos dihatahon hata na pinasahat ni Jesus i tu tonga-tonga ni nasida. Alai ala so pajumpa dope nasida dohot Tuhan i, manongtong dope nasida di bagasan biar ni roha. Ido umbahen na marpungu nasida di sada inganan ala biar ni nasida tu halak Jahudi. Ai tangkas do diida nasida songon dia posina diae Jesus i sahat tu na tos hosana. Di dok di turpuk on ay. 19, marpungu do nasida di bot ni ari, di ari parjolo dung salpu ari Sabbat. Ari parjolo dung Sabbat ima ari Minggu, dison ma ari parhehe ni Jesus sian na manaluhon hamatean, laos dison ma dipatupa parsaoran na parjolo di saluhut halak siihut Kristus, ima angka siseanNa i. Di na holsoan jala tahutan nasida, ro ma Jesus tu tongatonga nasida, jala dipangkulingi ma nasida, “Dame ma di hamu”. Tarsonggot jala mabiar do nasida mambege tabi i, ai sordak do sude pintu, alai boi masuk jolma jala mandok tabi tu nasida. Alai dung di dok Jesus songoni, didapothon ma angka sisean i, dipatudu ma tanganNa dohot andoraNa naung matombuk i asa diida angka seseanNai jala asa porsea nasida naung hehe Ibana tumaluhon hamatean i. dung diida angka sisean i naung hehe Jesus i, las situtu rohanasida.\nTontu sahali, haroro ni Jesus on mandapothon nasida gabe sada halongangan do, di na hinsu jala sordak sude angka pintu, boi Ibana masuk. Marhitehite sian on naeng patorangon ni ssi Johannes, ia molo Jesus dang boi hopinan/ batasan ni manang aha pe. Didia pe, andigan pe, di situasi na songon dia pe boi do Ibana ro. On ma na gabe sada bukti na paposhon rohanta. Nang pe di bagasan biar ni roha, lomos, hagogoton, nang parungkilon na balga pe hita, tongtong do ro Jesus i. Molo porsea do hita disi Jesus i mampargogoihon hita di sude situasi ni ngolunta, papataronNa ma huasoNa i mangurupi hita. Sigaru hamatean ditaluhon, sibolis ditaluhon, lam ma parungkilonta i.? Ai sude do na manggulmit di portibi on tunduk tu Ibana, ala Ibana do Tuhan i jala ditoru ni huasoNa do sude na adong di liat portibi on.\nDisuru Jesus Angka Sisean I Jala Dilehon TondiNa Mampargogoihon Nasida (ay. 21 – 23)\nDung dipatangkas Ibada diriNa tu angka sisean i, dipasahat Jesus ma hataNa tu nasida, ima taringot tu panghobasion di tonga-tonga ni portibi on. Ianggo panghobasion ni Jesus nunga sae be, jala on ma tingkina dipasahat ma muse estafet pelayanan i tu angka siseanNa, asa nasida ma mamaritahon saluhut na niida ni nasida uju rap dohot Jesus i. Tangkas di dok Jesus, “Songon sinuru ni Ama i Ahu, suruonku hamu”. Lapatanna, disuru Debata Ama do Ibana laho mamboan jolma i tu dalan hangoluan jala asa olo nasida tumadingkon dosana be jala Ibana ma patupahon haluaon dohot hangoluan i marhitehite mudarNa na durus di Golgata, jadi manang ise naeng mangolu jala mandapot haluon i, ingkon ma jolo di jalo Ibana gabe Mesias jala mengolu jolma i di bagasan Ibana. Jala nunga singkop bei dipatupa Jesus. Nunga ditaluhon hamatean. Nueng, sahat ma ulaon i tu angka sisean i, asa ditorushon nasida naung pinatupa ni Jesus.\nNdada holan na marsuru sajo ianggo Jesus i. Diboto Ibana do ndada ulaon na mura on, jala diboto ibana kemampuan ni angka siseanNa i. Alani i, diparbohali Jesus ma nasida marhitehite gogo na sian Ibana i. Diombushon ma tu nasida ganup Tondi Parbadia. Tondi Parbadia ma na gabe jaminan di nasida mangalehon gogo nang panuturion laho pararathon barita haheheon ni Jesus jala patolhashon ia molo Jesus i Tuhan situtu do. Dilehon Jesus Tondi i tu nasida asa diboto nasida nang hita saluhutna pe, ianggo so tondi ni Tuhan i do tapangasahon di na laho mangulahon hata ni Debata, tung marisuang doi jala dang adong na tuk mangulahon i. Alai marhitehite Tondi Na i, tarbahen hita jala margogo do hita mangulahon na niajarhon ni Tuhan i. Dilehon Jesus do tong huaso/ tanggungjawab di nasida laho manghatahon hasesaan ni dosa ni torop jolma manang manghatahon na hot dope nasida mardosa. Sada tanggungjawab na balga do ianggo na jinalo ni nasida on. On ma sada ulaon na mansai maol ulahonon. Lapatanna, andorang so uhumon dongan mardosa manang daong, ingkon pastihonon do tong diriniba ias sian dosa. Jadi dipasahat Jesus ulaon on tu nasida ndada hollan laho manontuhon jolma i mardosa manang daong, alai asa nasida pe jumolo patuduhon jala pataridahon parbue ni parngoluonna songon tanda naung ditobus Jesus i nasida.\nPorsea Ma Tu Jesus Nang So Taida Ibana (ay. 24 – 29)\nUju na ro Jesus mandapothon angka siseanNa i, sada sian nasida ndang rap disi, ima si Tomas. Dung ro ibana mulak tu parsaoran i, dibege ibana ma sian angka donganna naung diida nasida Jesus i. Alai dialusi ibana ma, “Na so tupa porsea ahu, molo so huida di tanganna i bogas ni labang i, laos dijama jarijaringku bogas ni labang i, jala ia so dijama tanganku andorana i.” Nunga tung sude natorop i, na adong di bagas i manndok tu ibana naung diida nasida Jesus, alai tong do ndang olo ibana porsea. Sasingtongna, nunga sai dilumbahon Jesus tu nasida saluhutna, ianggo Ibana ingkon mate do mamorsan dosa ni jolma i, jala na hehe do muse. Alai tung so olo do si Tomas porsea saleleng so diida matana Tuhan i\nDung salpu ualu borngin dung i, dipatupa nasida do muse parsaoran, di si ma nang si Tomas. Disordak nasida ma saluhut pintu na adong di bagas i. di namarpungu i nasida, dipatupa Jesus ma muse halongangan di tonga-tonga nasida. Pintu na sordak i, ndang tuk mangambati haroro ni Tuhan i tu tonga-tonga nasida. Laos di son ma dipatolhas Jesus tu si Tomas di naung hehe Ibana tumaluhon hamatean i. Disuru Jesus ma asa ro jumonok si Tomas tu Ibana jala asa disurdukhon tanganna tu bugang ni Jesus i, asa unang sai ganggu rohana jala asa porsea Ibana di Jesus naung hehe i. Dung diida ibana Jesus i, laos di dok jala dihatindangkon ma, “Tuhanku jala Debatangku”. Dipaingot Jesus ma ibana nang saluhut natorop i, “Ala diida ho Ahu, umbahen na gabe porsea ho. Martua ma angka na porsea, atik pe so diida”.\nMarhitehite ayat on, tubu sada sungkun-sungkun, aha do naumbahen si Tomas jala hita jolma on jotjot dang porsea tu Tuhan i.?\nUlaon ni sibolis\nTujuan utama ni sibolis ima padaohon jolma i sian Tuhan. Asa boi tercapai sangkap ni sibolis i, ajaranna ma jolma asa ragu hita tu hata nang baga-baga ni Tuhan i, molo nunga tubu keraguan/ lomos ni roha, olo ma sukkun-sungkun hita toho dope dihaholongi Tuhan I hita, toho dope di pasupasu hita, nang lan naasing mambaen jolma i gabe holang jala lam mandao sian Tuhan i.\nNdang masuk akkal\nNdang masuk akkal di torop jolma dihaheheon ni Jesus i. Sigaru si Tomas naung siseanna pe ndang porsea na toho hehe Jesus i. Ringkot antusanta, ndada sude boi pamasukon tu akkalta taringot tu pambahenan ni Tuhan, ingkon mulak tu happorseaon do/ kembali ke iman. Molo tapaksahon do pikkiranta on taringot tu pambahenan nang baga-baga ni Tuhan i, boi do hita gabe lomos jala gabe lam mandao sian Tuhan i, ala godang naso masuk di akkal hata ni Tuhan i.\nNdang porsea di ulaon ni Tondi Parbadia\nJolma na Porsea di Tuhan i ndang maol manjalo jala mangantusi haheheon ni Tuhan i sian hamatean, alai di naso porsea, tontu sahali na maol do manjalo on nangpe nunga dipatorang torop jolma. On ma jolma na sai mangasahon pikkiranna dohot logikana. Nasa na marpardomuan tu ulaon ni Tondi Parbadia ndang tarjalo rohana. Laos alani i ma si Tomas ndang porsea di hata ni angka dongannai. Saluhut do nasida porsea tu Jesus, jala luhut do nasida manjalo Tondi Parbadia i sian Jesus umbahen lam hot haporseaon ni nasida. Ianggo si Tomas, ndang diida ibana Jesus, jala dang taruli ibana di Tondi Parbadia i.\nHolan Di Bagasan Jesus Do Dapot Haluaon (ay. 30 – 31)\nAut sura digurithon saluhut na pinatupa Jesus uju ro ibana tu portibi on, dang hasiatan be buku nabadia i. Laos on ma na nihatindangkon ni panurat Johannes. Saluhut na ginurithonna i ima garis besar panghobasion ni Jesus uju ro Ibana manopot jala manobus hita jolma on. Panurat Johannes on mandok, umbahen na disurat pe surat on, asa lam tangkas do panandaionta di angka pambahenan ni Tuhan i tu hita jolma, laos tarajumi ma Ibana do Kristus Sipalua di ganup jolma. Ibana do Anak ni Debata, hangoluan i. Marhite Ibana ma dapot haluaon dohot hangoluan sisalelengnilelengna. Ndang adong na sahat tu Ama i jala ndang adong na boi bongot tu Harajaon Banua Ginjang ianggo so marhitehite Ibana. Taulahon jala tahangoluhon ma ngolu na sintong di bagasan Tuhan Jesus Kristus i.\nTorop do halak manghatindangkon na porsea ibana di Tuhan i, alai uju mangadopi hamaolon ndang dipataridahon parbue ni haporseaonna i. Gabe ditabunihon do identitasna songon halak na porsea ibana, asa unang lam borat sitaonon na. Jala ndang saotik na mamparsoada Jesus i songon si Petrus asal ma malua ibana. Angka sisean i pe martabuni do di sada inganan ala biar ni nasida mangida halak Jahudi, sotung do gabe dibahen tu nasida songon na tu Jesus i. Alai dung dilehon TondiNa i tu nasida, tubu do habaranion di nasida, jala dipargogoi Tondi i ma nasida. Alani i, hita pe ringkotma ta pangido tu Jahowa asa manang aha pe na taadopi, TondiNa i ma dilehon tu hita mampargogoihon hita. TondiNa i ma na mangalehon habarinion manghatindangkon hasintongan jala napamonangkon hita.\nJotjot do tong ndang boi tajalo manang tahaporseai angka halongangan na pintupa ni Jesus tu tonga-tonga ni donganta ala so taida langsung. Songon si Tomas, ndang porsea ibana naung hehe Jesus i ala ndang dohot ibana mangida Jesus i, jala ndang taruli ibana di Tondi Parbadia naniombushon ni Jesus i tu tonga-tongan ni sisean na asing. Hape andorang so mate pe Jesus i nunga sai di dok, ianggo Anak ni jolma i ingkon mate jala mangolu do muse. Alai porsea ma ibana dung diida ibana Jesus i ro tu tonga-tonga ni nasida. Alani i, ringkot nian antusanta, ia molo mangolu di bagasan Tuhan i ndada saluhut ingkon berengon asa haporseahononhon. Mansai godang do napinatupa ni Debata di luar pamingkirion ni jolma. Ala ni i unang ma lomos rohanta di hata ni Tuhan i. Nunga pola dihatahon Jesus di Buku Nabadia i, na sai ramotanNa jala dongananNa do hita ganup tingki, pargogoanNa hita di saluhut pardalanan ni ngolunta, lehononNa pangurupion di hita uju hagogotan hita, jala lan angka na asing na ni bagabagahon Tuhan i.\nPorsea ma hita di si, saluhut hataNa i sai patupaonNa do di angka naporsea jala na marhaporusan tu Ibana. Di bagasan Ibana do saluhut angka si las ni roha nang pasupasu. Ibana do dalan hangoluan, jala marhitehite Ibana do boi sahat jala bongot hita tu Harajaon ni Debata. Saluhut do na marhosa jala namanggulmit di portibi on tunduk di toru ni huasoNa. Antong, sai martua ma na porsea di Tuhanta Jesus i, ai taruli ma hita di haluaon na sian Tuhan i. Amen.\nPdt. Polma Hutasoit, S.Th\nPrevious Article LUKAS 19:28-40\nNext Article PSALMEN 150:1-6


5 Musa 6 : 10 - 15\nUnang Halupahon Jahowa\nAdong ungkapan di Indonesia “Lupa Kacang akan Kulitnya”. Pandohan on manggombarhon pangalaho ni sasahalak dung dapot na sinangkap ni rohana i, dihalupahon do angka halak naung mangurupi ibana asa dapotan i.\nSongon i do tutu kacang: dipangan do borasna i, jala tung mansai tabo. Hape ianggo kulitna pintor diambolongkon do i huhut di degei. Hapengani ndang boi denggan boras ni kacang i molo so binalut ni kulitna i. Doshon tudostudos on ma na ni dok ni Jahowa tu halak Israel songon na di turpuk jamita on jala tung mansai hona do sahat ro tu tingki saonari on. Di namanjalahi pasupasu ni Tuhan i jolma, sai di haringgashon do martangiang mangido sian Debata. Alai, godang halak dung taruli diangka pangidoanna i; gabe dilalapi parsaulionna i nama ibana. Las situtu roha ni jolma molo dung mamora gabe lupa tu Ibana silehon hamoraon i. Ai dung lam tamba hamoraon, tamba do nang aleale (alai ndang dongan), martamba muse sangapna. Ala ni i tung ringkot situtu do dibohali Jahowa bangso di nalaho manjalo dohot marsaulihon tano Kanaan i, luat na gok “situak ni loba dohot susu i”\n1. Debata Mangalehon: Sian ende “Marragamragam Sintasinta” di hatahon do 3 (tolu) ragam na sininta ni jolma manisia: hamoraon, hagabeon, hasangapon, na deba asal ma tarbarita goarna ! Bungkas do torop halak batak manombang sian bona pasogit, tano na tungil laho tu utara, tu timur manang tu angka luat na asing mangeahi ngolu na dumenggan tahe. Nang ditaon loja, bungkuk tanggurung tahe ninna natuatua, manaon las ni ari, ditinggang udan asa dapotan ngolungolu na dumenggan. Dihalojahon jolma i do gabe pola sipata so diingot tingki laho mula ulaon, sudena asa dapotan ngolu na dumenggan. Songon i do nang halak Israel, ditaon do pardalanan saleleng 40 taon bungkas sian Misir laho mandapothon tano Kanaan: huta habaoran ni susu dohot situak ni loba i, di ulohon jala diiringiring Debata. Tung tangkas do pangiringon ni Debata di nasida, jala Debata do nanaeng mangalehon tano i di nasida asa marhasonangan nasida. Sian hatorangan na di ayat 10: tung tangkas do, ia huta i dohot saluhut isina silehonlehon ni Debata sambing do. Huta i, nunga marisihon huta angka na bolon dohot na denggan, angka na so pinungkanasida, tole bagas angka na gok dohot na denggan marragamragam, angka na so niisinasida dohot sumur angka na so hinalinasida, tole porlak anggur dohot hau Jetun angka na so sinuannasida, jala mangan nasida sian i pola bosuran. Saluhut tahe angka naringkot diparngoluan siapari, angka naringkot di ngolu ni bangsoNa diparade Debata. Molo mamereng i boi dohonon nunga lobi sian naringkot di parngoluon siapari, nunga dohot hamoraon (arta na suksuk) diparade Debata di nasida. Tarpatupa Debata do tahe mangalehon saluhutna i, ai Debata do nampunasa (pat. Poda 3:16). Sian on boi dohonon, “ndang sala mamora”.\n2. Dapotan hasonangan sian Jahowa. Sai adong do jolma, mulai dung sorang tu portibion nunga mamora; ala nunga adong hian arta ni natorasna. Alai gumodang do jolma i, ingkon loja mula ulaon pasarisari ngoluna pola gabe so adong tingki laho mangulon. Dohot do ari minggu di pangke laho mula ulaon, ai didok rohana: molo so hinalojahon, sian dia harorona ? Alai nadeba, huhut do dipasahat dirina tu Debata, jala martangiang mangido asa dipasupasu ulaonna asa dapotan sian na hinalojahonna i. Diingot do tongtong hata “ora et labora”. Alai tangkas do taboto; Debata do mual ni pasupasu, jala Ibana do mangalehon saluhut angka pangomoan na hinalojahon ni hajolmaon i. Tangkas do i di halak Israel, sahat pe nasida di tano Kanaan jala taruli saluhut isi ni Kanaan silehonlehon ni Debata sambing do i. Masuhan nasida ma sada partingkian naimbaru: ndang pola halojahonon ni nasida mardalan di halongonan, pajongjong undungundung di pardalanan, mangalului aek paima udutan nasida muse mardalan. Mian nama nasida di sada huta, jala mangingani huta i, mangula porlak, adong sumur dohot angka naringkot tahe diparngoluan siapari nunga rade. Holan mengolah nama nasida, nunga neang sude; malua sian haberniton masa dipardalanan sian Misir i.\n3. Jaga dirim Dipaingot Debata do bangso i di nalaho jaloon nasida hasonangan ni ngolu: Sai marjaga ma ho di dirim, asa unang dihalupahon roham Jahowa (terj. Ind: “Dan apabila engkau sudah makan dan menjadi kenyang, maka berhati-hatilah, supaya jangan engkau melupakan Tuhan.”). Olo do tutu ala naung jumpang na jinalahan jala boi marhasonagan gabe lupa tu namangalehon/ mual ni saluhutna i, ima Debata. Hape ianggo ditingki namangido sipangidoan i, songon i ma parsigulutonna tu Debata asa sahat nian nasinangkapan. Tarpatupa Debata do mangalehon manang aha pe na pinangido ni jolma i, ala Ibana do nampuna jala namarhuaso di sandok portibi on. Alai, olo dope marserep ni roha jolma i dung gok arta (singkop napinarsinta nirohana i) ? manang gabe ginjang do roha jala papulikpulik parsaoran mamereng rupa manang (membedakan orang berdasarkan status ekonomi)? Jala naumporsuk muse gabe manghalupahon Tuhan i, sai hira holan ala ni gogonta sandiri boi dapot saluhutna i? Deba, ala ni hamoraon (huaso) na di ibana gabe so mabiar be mida Debata. Jotjot arta/ huaso na adong i tarpangke gabe paporsukporsuk angka nagale, sai hira naeng mangurupi alai ujungna gabe merampok (isara mambungai hepeng dohot bunga natimbo, ujung na gabe borot ma napogos i). Hamoraon jotjot do mamboan tu dosa, lam muse molo nunga holong roha di arta i (pat. 1 Tim.6:10). Tabereng do masa nuaeng di bangsonta on, godang angka jolma i naung tarjorat tu namangulahon korupsi. Godang do halak mamora, alai lam martamba do nang napogos. Adong na bisuk mandok: “Kelaparan terjadi karena sebahagian orang makan terlalu banyak”. Boasa masa songon i ? Ala ndang mabiar namangulahon i tu Debata, jala ndang mangoloi Ibana. Hape didok Tuhan Jesus mangalusi sungkunsungkun ni soldadu i: “Unang ma susai, unang ma dobo hamu halak! Hasabamhon hamu ma gajimuna! (Luk.3:14)\n4. Habiari jala Oloi Jahowa Tutu, ndang songon na jolo i be godang ni kesempatan na denggan dipartingkianta sinuaeng on. Najolo, dielekelek do halak asa olo gabe parkarejo di negara on. Nuaeng tarbalik, marsiadu halak asa gabe parkarejo ni negara on taradu manggadis tano maraek dohot tano mahiang. Ala ni maol ni parngoluon jala kesempatan na otik, marsiadu do jolma mambahen angka ulaon na parohon pangomoan. Dibagasan i ma tongtong, tarela jolma i mambahen angka ulaon nang gabe mangihuthon hata ni debata sileban manang songon dia pe tahe ulaon i: mangotootoi, manghorus hodok ni dongan, mangomo so sian dalan nasintong, mambuat ugasan ni dongan, dna. Na penting: dapotan ! Lam holom pingkiran marnida lomo niroha/ dalan ni Debata hinorhon ni panosak ni parngoluanon. Godang do halak mangomo tutu sian i, jala lumobi pangomoanna sian angka ulaon na denggan: jala idaon marsonangsonang do soada mara. Godang angka halak Kristen partigatiga mamangke “pelaris”, angka pejabat “mardatu”, pardalandalan mamangke “bajubaju partahanan”. Torop jolma i ndang mabiar be mangulahon hajahaton pasarisari ngolu siapari, ala ndang songon “daion lasiak” uhum ni Debata di ngolu on. Hape tangkas do didok Debata songon na diturpuk on: “Ai Debata parrimas do Jahowa, Debatam, di tongatongamu, asa unang marpiarpiar rimas ni Jahowa, Debatam, mida ho, gabe siaphononna ho maon sian sisik ni tano on.” (ay.15). Didok par-psalmen : Martua ma halak na so olo mangihuthon tahi ni parjahat ... sai patik ni Jahowa do lomo ni rohana, jala sai i do dipingkiri rohana arian dohot borngin. (1:1-2).\nAndorang so ditompa Debata jolma i, jumolo do di tompa portibi on dohot nasa isina, dungi dipasahat ma i tu jolma i asa dirajai. Mandok, nunga diparade Debata na ringkot diparngoluon ni jolma. Di namangalului ngolungolu siapari ingkon rajumanta do panarihonon ni Debata di hita, haru pidong namartongatonga langit disarihon Debata. Alani i, unang pintor gotap rohanta molo tung pe so pintor songon na deba na boi marlobilobi. Didok di I Timotius 6:8 “Alai molo adong di hita sipanganon dohot parabiton, tahasabamhon ma i!” Adong do halak naringgas mula ulaon pola gabe lupa marparsaoran dohot Tuhan i. Pa padothu nasida diangka ulaonna gabe lupa manang ndang tarbahen tingki laho marsaor tu Debata. Umbahen didok Tuhan Jesus : Sai jumolo ma lului hamu harajaon ni Debata dohot hatigoranna, dung i tambahononna do sude angka ondeng tu hamuna! (Mat.6:33). Na deba, tung marsigorgor marparsaoran dohot Debata gabe so mula ulaon. Di dok rohana, namarpasaoran dohot Tuhan on do diginjang ni sude. Gabe sude ariarina holan namartangiangi (beribadah) jala ndang olo mula ulaon. Pangalaho na sala do sisongon i. Molo nunga dapotan hita di ngolungolu siapari, boi gabe mamora, hata ni Debata mandok: “unang dihalupahon roham Jahowa, habiari jala oloion Debata”. Antong tabahen ma tongtong hata ni na di Psalmen 119 : 10-17 gabe tangiangta. Amen.\nDiposting oleh Marluga di 23.58 Tidak ada komentar:\nDiposting oleh Marluga di 23.57 Tidak ada komentar:\n2 Musa 4 : 10 - 17\nDisada buku nasinurat ni Max Lucado na berjudul "Temukan ‘Sweet Spot’ Anda" didok ibana, "unang pola holsohon hamu kehalian naso adong di hamu. Unang pola dihaliangi roham angka hagogoon na adong dihalak. Narumingkot, pahehe jala pabangkit ma halobian na adong di ho, laho mambahen nadumenggan bahen di Debata".\nDi na jinou ni Debata si Musa laho suruonNa laho mamboan bungkas bangso Israel sian parhatobanan Mesir, ganggu do ibana jala ndang pos rohana atik pe Debata na marsuru. Ganggu rohana atik so porsea bangso i jala ndang manangihon ibana. Ganggu rohana manimbangi hadirionna naso boi gabe uluan (ay.10). Sai marsidalian do ibana asa unang ibana mangulahon parsuru ni Debata, jala dirajumi si Musa do na ummalo hahana si Aron sian ibana, gabe masidalian ibana mandok: Iale Tuhan, ua suru ma manang ise lomo ni roham! (ay14), mambahen tarrimas Debata.\nDi nasai tongtong dipapisatpisat bangso Misir bangso Israel, asi do roha ni Debata jala di jou ma si Musa naeng bahenon ni Debata laho manguluhon bangso i haruar sian parhatobanan I (2 Musa 2:23-25, 3:10). Alai boha do alus ni si Musa ? Ise ma ahu pola, tung dapothononku raja Parao i, tung paruaronku halak Israel sian Misir? (2 Musa 3:11). Alai dipapos Debata do rohana na donganNa ibana jala nunga dipabotohon nanaeng siulaon dohot sidohononna (2 Musa 3:12-22). Alai sai tongtongtong ganggu roha ni si Musa jala sai maralus tu Debata (2 Musa 4:1). Nang pe songon i, sai tongtong dope denggan alus ni Debata patoguhon jala pahothon rohana marhite namambahen angka tanda (4:2-9). Alai sai tongtong do ganggu roha ni si Musa. Jala sian alus na i ditulahi do parsuru ni Debata na tu ibana. Boasa ? Sai dirajumi ibana na so tau (tidak mampu, tidak sanggup), jala minder (tidak percaya diri) : "Iale Tuhanku, ianggo ahu ndang jolma parhata ahu, nang olat ni nantuari, nang olat ni nantuarisada, nang olat ni dung mangkatai Ho dohot naposom, ai dokdok do pamanganku jala hallang dilangku." (10). Nang pe naung tarrimas Debata, sai tongtong do manganju Debata, jala dilehon do pangurupi di ibana laho manghatahon Hata ni Debata, i ma si Aron hahana i (4:14-16), gabe saut ma si Musa mamboan bangso i haruar sian tano parhatobanan i.\nAdong do pigapiga na naeng si guruhononta sian si Musa i:\n1. Di naung madabu si Musa sian parngoluon nasonang sian anak ni boru si Parao gabe sahalak parmahan mamabahen ibana gabe minder (tidak percaya diri). Kejatuhan Musa dari anak angkat putri Firaun menjadi seorang gembala membuat Musa minder. Namasa di parngoluon ni jolma angka haporsuhon (angka kegagalan) boi do mambahen jolma gabe minder (peristiwa kegagalan seseorang dapat mengubah orang yang percaya diri menjadi minder). Marpardomuan do i tu cara pandang/pola pikir mangadopi angka masalah.\n2. Molo ta etong pandohan hata "ahu" (si Musa) di ayat 10, pola adong 4 hali di dok. Hata i patuduhon panghaholongi di diri na marlobian. On ma sada tudutudu ginjang ni roha. Molo lam timbo ego ni sasahalak mambahen ibana gabe ginjang roha manang minder. Pangalaho on mamboan jolma gabe egois: mementingkan diri sendiri jala mangarajumi ndang ringkot halak naasing. Boha do mangatasi i? Asal ma olo dipaimbaru Debata. Pilippi 2:3b-4 mandok : "alai sian toruk ni rohamuna be ma rajumi hamu donganmuna sumurung sian dirimuna! Unang ma na ringkot di hamu be matahon hamu, dohot ma na di dongan!. Paduahon: tabahen ma halak na asing rumingkot sian diri sandiri.\n3. Di dok si Musa do naso malo ibana manghatai. Patuduhon na holan hagaleon/hahurangan do sai dipingkiri ibana. Ndang dipardulihon ibana halobian na adong di dirina. Manang dohot pandohan na asing, sai sisi negatip do diparrohahon. Maraleale ma pangalaho sisongon i dohot halak nasai mengkritik, holan mamereng angka na hurang. Di buku "How Full is Your Bucket?" na sinurat ni Tom Rath dohot Donald O. Clifton Ph.D dipatorang disi sada penelitian hurang lobi 30 taon tu 839 pasien di Klinik Mayo. sian penelitian i halak na optimis memiliki resiko yang lebih kecil untuk mengalami kematian dini. Di dok muse, selain memperpanjang usia, emosi positif dapat menyembuhkan rasa sakit, trauma, dan dalam waktu yang lebih cepat. Alani i, unang ma gabe halak na minder molo naeng ganjang umur!\n4. Dibaen si Musa do Debata Parholong i gabe Tarrimas. Sikap mider boi do mambahen tarrimas Debata. Dosa do nian namambahen tarrimas Debata. Alani i pangalaho minder boi manait jolma i tu dosa. Boasa ? Nunga ditompa Debata jolma i tumiru Ibana (1 Musa 1:27). Molo minder jolma i hinorhon ni dosa do i (pat. Si Adam dohot si Hawa na martabuni, ala maila, tidak percaya diri, minder tu Debata, 1 Musa 3:8).\n5. Ujung na boi do diboan si Musa bangso Israel haruar sian Misir mamolus Laut rara. Gabe boi halak na minder manguluhon bangso nabalga jala mamboan taripar mamolus Laut rara, ala: parjolo, Olo si Musa porsea jala satia (taat) tu Debata nang pe dimulana i minder ibana. Paduahon: olo si Musa mangalangkahon/mangulahon (bertindak) nang pe godang angka hagaleonna. On do kunci utama laho mangatasi keminderan. Alani i , tabolongkon ma sikap minder Ganup angka naporsea dijou Debata laho mangulahon misi sian Debata. Adong be do ulaon dipasahat Debata tu ganup jolma na tinompa Na i, alai ala naung madabu jolma i tu bagasan dosa mamabahen ndang sempurna be jolma i, gabe sega laho mangulahon panjouon i. sude do taruli tu panjouon haluaon, ai dihalomohon Debata do asa dapotan haluaon sandok manisia na tinompa-Na i, marparsaoran na denggan dohot Ibana. Tutu, adong do na tarjou tu ulaon na khusus marpardomuan tu sangkap haluan ni Debata songon na dibaritahon di Bibel i (mulai sian si Adam sahat tu Jesus Kristus, tu angka Sisean nang Paulus)\nSian sudut hajolmaon, marragam be sikap ni jolma i marpardomuan tu panjouon ni Debata:\n- Adong do na tung porsea situtu na jinou ni Debata ibana jala mambahen i gabe visi ni ngoluna.\n- Adong namarungkil di na jinou ni Debata ibana parsidohot mangulahon Parbarita Naulion i.\n- Adong na sai lulu di panjouon ni Debata di ibana\n- Adong na so parduli di panjoun ni Debata, jala sai lalap mangolu bahen di dirina sandiri.\n"Ai songon piningkiranna di bagasan rohana, songon i do ibana tongon.." (Poda 23:7a)\nManusia akan menjadi seperti apa yang ia pikirkan tentang dirinya. Manang dohot pandohan na asing: bo tarihot jolma alani pingkiranna sandiri, jala pingkiran i boi do nadenggan manang na roa. Trauma na dialami jolma di masa lalu boi membentuk dohot mamabahen dampak tu ngoluna. Aha do bahenonta mambalos na denggan naung binahen ni Debata tu hita ? Na jinou jala sinuru ni Debata si Musa laho mangulahon sada ulaon nab alga na pinasahat tu ibana, andul do pangalusina mambahen jut roha jala tarrimas Debata: "Iale Tuhan, ua suru ma manang ise lomo ni roham!". Si Musa naung taruli godang asiasi jala pangurupion ni Debata saleleng di ngoluna manjua tu panjouon ni Debata laho paluahon bangsona i sian parhatobanan dohot pamisatmisat ni halak Misir. Disangkapi si Musa do pabalihon ulaon i sian dirina. Sai unang ma hita manulahi ulaon na pinasahat ni Debata tu hita, matua sai urupan jala pargogoion ni Debata do hita mangulahon i.\nDi ari parpudion, godang jolma na mauas male di hatigoran ni Debata, jala ulaon ni angka naporsea do laho pasombuhon nasida marhita ulaon panghobasionta "Manang ise na manongsong pinggolna maradophon angguk ni na parir, joujou nang ibana sogot, hape ndang adong na mangalusi." (Poda 21:13).\nSibonsiri ni panjouon ni Debata tu si Musa, ima ala haporsuhon ni bangso ni Debata di Misir. Dung i ninna Jahowa ma: Nunga tangkas huida pardangolan ni bangsongku na di tano Misir i, jala nunga hutangihon angguhangguknasida i maradophon angka na pasosaksosak nasida; ai nunga huboto parniahapannasida i. (2 Musa 3:7). Tartaban do bangso Israel di Misir, dipaporsukporsuk. Ndang adong tarbahen nasida so holan joujou tu Debata. Mauliate ma di Tuhanta na so olo manutup sipareonNa di joujou dohot tangiangta.\nDiboto si Musa do ulaon si ulaonna i, alai dirimpu do holan ala ni habisuhon dohot gogona sandiri ibana laho mangadopi raja Parao. Nian nunga dipapos Debata rohana: Ala ni umbahen tuat Ahu paluahon nasida sian tangan ni halak Misir, jala paruarhon nasida sian tano on tu tano na denggan jala na lambas, tu tano habaoran ni susu dohot situak ni loba, tu tano inganan ni halak Kanaan dohot Het i dohot Amori dohot Perisi dohot Hevi dohot Jebusi. (2 Musa 3:8). Debata sandiri ro laho mangurupi hita diangka hamaolon na atadopi. Sai tongtong do dihaholongi Debata hita, nang pe sipata gale haporseaonta i: Alai ia Debata, dipapatar do holong ni rohana i di hita, uju pardosa dope hita, ai disi do mate Kristus humongkop hita. (Rom 5:8).\nDijou Debata do hita laho manghobasi Ibana marhita na mangulahon lomo ni rohaNa i. Di jou hita asa rap dohot Ibana magulahon naung sinangkapanNai bahen di portibion, nang marhite mangajari dakdanak (Singkola Minggu), ulaon asiasi, marbarita Nauli, dohot marhite angka ulaon panghobasion naasing. Molo songgop hagangguon dohot losok ni roha, sai luluan do alasan unang niulahon songon si Musa i. Alai di dok Debata do "Ai jadijadianna do hita, angka na tinompa di bagasan Kristus Jesus, asa marulaon na denggan hita; ai angka i do dipature Debata hian, asa taparangehon i." (Epesus 2:10). Boto hamu ma: ndang halak na boi di lului Tuhan i laho pangkeonNa, alai halak na olo do. Sian Debata do nasa hagogoon, hatauon dohot parbinotoan. Amin.\nDiposting oleh Marluga di 23.56 Tidak ada komentar:\nLagu Batak Hodo Rajakku Oh….. Tuhan, molo tung na lilu pe au Tong-tong ma ahu taiti tu dalan mi Tong-tong ma ahu ramoti dinasa langkaki ...\nHesekiel 34 : 11 – 19\nPatujolo Ulaon ha-Parmahan-on nunga sada ulaon na somal di baritahon di Padan Narobi. Di Panguhum 20:16 “ Sian saluhut halak na torop i, ado...\nMateus 21 : 14 – 22\nPatujolo: Adong dua pangalaho namasa dipatuduhon di turpuk on, parjolo : pangalaho ni angka namapitung dohot nalumpuon andul tu pangalaho ni...\nArga do Ho di Debata I. Patujolo: Torop halak mangarajumi naso mararga ngoluna ala ni hapogoson, hagaleon, naso mardihadiha, laos gabe...\nLukas 24 : 36 – 45\nPatujolo: Adong do manang pigapiga hali dibaritahon napajumpang halak dohot Jesus dung hamamate-Na I, gabe dihatindanghon nasida naung hehe ...\nJesaya 52:13 – 53:12\nPatujolo: Buku Jesaya dibagi gabe 3 (tolu) bahagian, ima: Proto- Jesaya (Ps. 1- 39), Deutero-Yesaya (Ps. 40 – 55) dan Trito-Yesaya (Ps. 56 –...\nMarkus 12:41 – 44\nPatujolo: Tung ulaon nadenggan do mangalehon pangurupion (sumbangan) tu halak na tung mangharingkothon. Alai godang do halak marsilehonleh...\nMinum Arang: Sehat dan Awet Muda Selasa, 25 Januari 2011 - 15:04 wib (jurnalbesuki.com) - Masih ingat era 1980...\nUnang Halupahon Jahowa I. Patujolo: Adong ungkapan di Indonesia “Lupa Kacang akan Kulitnya”. Pandohan on manggombarhon pangalaho ni sas...\nJohannes 16 : 6 – 20\nPatujolo: Tung dokdok panghilaan ni Jesus tarlumobi marningot angka sisean di nalaho marsirang-Na ma nasida sian pardagingon. Tujoloan ni ar...\nSaya adalah seorang Pendeta di Huria Kristen Indonesia (HKI), telah menikah dengan Istri saya bernama Pdt. TR. br. Sinaga, S.Th. Telah dikarunia 5 orang anak; 4 perempuan dan 1 Laki-laki. Saat ini bersama istri ditugaskan melayani jemaat di HKI Resort Sibolga.


“Ndang ro Ahu mangarumpakkon; na pajongjongkon do Ahu!” (Mat 5:17b)\nAha na masa di tingki zaman ni Jesus, tong dope godang masa di tingki on poang. Tung mansai godang peraturan dibahen angka namalu, angka namora, angka pamarenta na sipata holan laho di kepentinganna, manang dikepentingan halak tertentu. Godang mai muse na padalanhon perarturan holan asalma dipadalan, ndang be didalanhon Alana dihaporseai peraturan ini polru di Ibana laho mengarahon Ibana tu dalan na denggan. Roha si songoni jotjot muse do masa dihuria. Dibahen i, marhite hata Barita Nauli sadari on, molo hita sibahen peraturan, unangma tabahen peraturan holan laho kepentinganta sandiri, alai ingkon kepentingan ni sude jolma laho mamboan jolma tu ngulu na denggan doshon sangkap ni Debata. Muse marhite hata i, uang ma hita dalanhon peraturan i, holan asalma taat, alai sian roha na ias. Muse uang ma tung mansai mura-mura hita manguhum peraturan, gabe tungkang protes di sude peraturan. On olo masa Alana ndang sesuai dohot sangkap ni rohana.


Si Marbun Tekap – Amani Partogi\n← Jou-jou do ahu\nSi Marbun Tekap\nPosted on 11 Juli, 2011 by Hendry Lumban Gaol\nAlai suhutan dihita ma jo on, iban na so ise do hamu asa hupaboa, ai holan tu hamu do husuhuthonon. Namartaringot do rupani di pargulmiton ni ngolu ni halak hita di huta naribur, Jakarta on. Ra, jotjot to tabege pandohan ima, PAR. Ala hurang denggan do molo dijouhon goar sidanak dihita halak batak rupani, gabe ditambai dongan ma muse songon identitas tu halak nanidokna i.\nAi molo holan marga do didok, iasara si Marbun, Situmorang, Silaban, ra olo do disada inganan manang parkarejoan, godang na samarga. Ido alana gabe adongma namargoar Si Marbun Par-Kebun Jeruk, lapatanna si Marbun na maringan di huta Kebun Jeruk. Adong muse dope na geokna, tarbarita do ibana si Marbun Narkoba, datung ala na narkobaon. Habalikanna, begu ni narkoba do ibana, ala polisi bagian narkoba. Ai molo holan si Marbun Polisi do, ba godang do Marga Marbun polisi. Jei holan ro appara on, tor hambur do sude angka parnarkoba i.\nDihutanami, di Pakkat, umbotoan do loloan di goar si Meha Namatua sian Amani Mangisi,–bapatuaku do on–, alana di parkarejoanna adong dua marga Meha, sada antar na poso pamatang na, jala bapatuaon nunga tumua. Imajo tusi!.\nDungi, jotjot binege muse, si Marbun par-Pondok Indah. Molo diarisan, sai dipaima do bayon. “Ai jolo ro ma jo dah, si Marbun Par-Pondok Indah, asa ta pungka ulaonta” ninna nadeba. Hape molo si Marbun par Cikarang do manang si Marbun par-PuloGebang, tor didok dongan do “mandapoti ma nasida, marsipanganon ma hita”, ninna.\nDi hami angka supir, tarbarita do si Marbun Par Pe Pe De, ia so i si Marbun TAIMER,–timer ima na manjalo karsis ni bus di terminal–. Jei adong do muse si Marbun Togel, dang haru binoto ala niaha didok songoni.\nMolo didok halak si Marbun De Pe Er ninna, nga sude umboto i, na oppuJatikkos ma halakna. Agiape holan alani Pe A We –pergantian antar waktu- do ibana gabe dapot anggota dewan, satonga taon nai, tarbarita do tu desa na ualu na si Marbun De Pe Er do ibana. Ai boasa pola songoni tarbaritana?, huroa hatiha diojakhon ibana manggantihon donganna naung jumolo lao tu haroburan i, dihara do saluhut dongan tubuna, sian si Marbun Togel, si Marbun Narkoba, si Marbun Timer, Si Marbun Pengacara, si Marbun par-Pondok Indah, Si Marbun Hakim, Si Marbun Par-PuloGebang nang si par Pe Pe De.\nHea dibege hamu si Marbun Parjagal Biang?, nang pe nunga gabe tokke boras jala anggota dewan natua-tua on, alai anggo goar si Marbun par-Jagal Biang, sai tarbarita do. Najolo ninna, dihuta i adong do dua marga Marbun, sada ma ibana, jala ulaonna martiga-tiga jagal biang. Alani haserepon, nang hanunutan ni na mulaulaon gabe manjadi ma niula ni tanganna, sian namarjagal biang, gabe boi margorosis sembako, ujungna gabe sahat tu na tokke na bolon, nang gabe anggota dewan. Alai anggo goar i, dang boi be maruba sian si Marbun Parjagal Biang, gabe si Marbun De Pe Er. Mardomu dang boi dua si Marbun De Pe Er, ai nunga jumolo OppuJatikkos dapotan goar i.\nTar sar do goar ni ibana si Marbun Tekap. Najolo, tingki tarbarita jala sihabiaran dope ABRI, godang do halak marpahean songon ABRI jala mamangke pahean na suman tu tentara. Ia bayon, adong hasurunganna, pamatangna todas, na timbo na bolon, jala obutna sai songon ABRI ma potonganna, ido gabe digoar halak ibana si Marbun Tekap.\nDiboto hamu do tahe lapatan ni Tekap?. Ai aupe so huboto!.\nAkkahitir do tot ni jolma molo nunga maralo tu si Marbun Tekap on. Molo sahali dope pajumpa, ba dang lao roha naso tekap ibana. Pangkasan ni obut, cepak –istila saonari–, jala paheanna sai dipillit do, ia so safari na birong, na cokalat.\nMarganti do partingkian, diari naparpudion datung haru godang be jolma pasuman-sumanton tentara. Jala, nunga godang ni ida na di tangkup halak na olo pasumn-sumanton tentara i. Songoi ma nang si Marbun Tekap, nang pe goarna sai tarsar dope si Marbun Tekap alai anggo pahean nang obutna nunga tung asing be.\nPajuppa ma dohot amaniTuason, donganna saparmeaman najolo. Sampulu lima taon ma dang pajumpa, ra godang do naung maruba sian nasida be. Dungi marnonang ma nasida disada lapo, pasombu sihol, dinamarale-lae. “Las roha mida ho lae, Marbun Tekap, alai adong songon na asing, gaya ni pahean nang simanjujung i, dang suman be tekap” ninna amaniTuason\n“Unang sai jou be, Marbun Tekap” ninna jempek mangalusi\n“Boasa lae?, ai ido nabinoto goar muna, jala di hatuahon hamu do huida, manjadi angka naniula ni tanganmuna”\n“Olo ma dah, najolo namai”\n“Na bohado huroa?”\n“Ah, nga marputor be portibi on, nga di toru be sorha ni padatii” ninna\n“Ai singon na porngis do huida” ninna amaniTuason\n“Imadah, najolo memang si Marbun Tekap do iba, alai saonari nunga mago be KAP na i” ninna mangalusi.\n8 thoughts on “Si Marbun Tekap”\n14 Juli, 2011 pukul 1:39 pm\t Balas\nAi gabe songon na dalle do pangujungi nai bah…. hape somalna akka na tabo do parujungan, ibban na didok: “Sai sumurung do na parpudi”…\nHape on ……. ah dak kuboto bei…\n15 Juli, 2011 pukul 9:38 am\t Balas\nGabe songon na gait ateh amang boru. Asa adong do campur sari ni gaya penulisan i, jala asa marragam tulisan i hahahahahha\n14 Juli, 2011 pukul 4:41 pm\t Balas\nSattabi Lae, di hutanami adong do na digoari si Marbunteleng, dang huboto alani aha digoari songoni. Sandok…marbunteleng ma!\n15 Juli, 2011 pukul 9:39 am\t Balas\natik na teleng-teleng do mardalan…hahahhah olo songoni alani gok ni raru i, gabe teleng-teleng mardalan….\nAma Theodorus Sim' kalit\n14 Juli, 2011 pukul 6:19 pm\t Balas\nsai godang do baritam ampara bah, torus ma ate,asa adong dongan halilian di tingki loja mula ulaon hita , horas jala mauliate.\n20 Juli, 2011 pukul 5:04 pm\t Balas\n5 Oktober, 2011 pukul 2:25 pm\t Balas\nDi kampungta adong do muse namargoar ucok Teleng tai nada huboto sanga aha so didok halak songon i , dungi muse amang ni ibana didok halak muse si kotuk tai sanga ahape kotukon nada muse binoto . jadi si Teleng ima amang nia namargoar si Kotuk . tai dung simbur magodang ma pamatang ni si Teleng jadi ia doma dibaen halak namargoar Si Kotuk. jadi diturunkon juo do goar i\n5 Oktober, 2011 pukul 8:02 pm\t Balas\nKawkawkakwkakw…si Ucok TE-Leng,…..nga mago be ipar LENG na i, tinggal TE nama hahahahah namalo ma ipar i markeccet….


Uju i, hasomalan ni angka ina dohot ama di Luat Silinggom marnapuran do, laos ala ni i do umbahen tarbarita ‘demban silinggom’ ala mansai tabo do demban sian luat i. Angka ina na niajaran ni Guru Panuntun pe, sude do parnapuran.\nAla tar songon na hapor do simangkudap ni angka namarguru i mandok hata ala ni napuran i dohot sungkilna timbaho nasa-nasa gambiri bolonna, dibahen nasida ma patik nasida, ‘uju marguru unang marnapuran’. Sude do nasida tolop di patik pinungka na i, alai sipata ianggo Ompu Sohagohan olo do lupa di patik nasida i, laos tarboanna napuranna i di simangkudapna. Dung pe mandok hata ibana, tardapot ma namardemban do ibana, ujungna jolo diambolonghon ma jolo dembanna i asa dimulai parguruan.\n‘Ale angkang Nai Haposan, ai boi dope dipajojor ho nataguruhon nantoari sada?’.\n‘Hurang dope anggia, alai sai diajari haham do ahu dijabu nian, sogot ra botoonhu ma i, alai ianggo nataguruhon na di minggu nasalpu nunga boi be hupajojor’, ninna.\n‘Ah, ianggo apala na di minggu nasalpu do, au pe nunga boi’, ninna Ompu Sohagohan.\n‘Antong dok ma jolo inong’, ninna Nai Manoto ma tu simatuana paidua i.\nAlai ala mardemban do Ompu Sohagohan jala sungkilna pe nasa batu ni ambalang, gabe rahang ma simangkudapna mandok hatana, laos didok ma: ‘I ulana i, nga aong we hakai, ala aol u ewaka o hakai, ala ewaka o hakai’, ninna ma.\n‘Ah tung nararat do hamu namarguru i. Apala tangkas do binoto, jumolo dope HKBP sian HKI??..’\nSIRINGKOT-RINGKOT | READ 2513x